《孤鸾》
清代·冒殷书

前朝书至。惜故国春光，三分去二。雨雨风风，暗落天涯清泪。

春深不教寒尽，把旧时、绵衣还寄。所恨归期不定，强逢场作戏。

叹别来、光景疾于驶。问入梦容颜，为客丰致。比那登舟日，可一些无异。

只愁这番瘦了，未必因、风尘劳瘁。一纸何曾尽说，说多时无寐。

作者简介：冒殷书，字文足，号借庐，如皋人。诸生。有《梨雨堂集》、《春浮集》、《何文居集》、《万卷楼》初、二集。